DUMNEZEU ÎNTREIT ÎN PERSOANE

Descoperirea Sfintei Treimi în Sfânta Scriptură


Dogma Sfintei Treimi este adevărul de temelie al învăţăturii creştine, proprie şi caracteristică creştinismului, ea stând la baza tuturor mărturisirilor de credinţă ale Bisericii, şi, totodată, condiţionând întreaga ordine morală creştină, personală şi socială, la temelia căreia stă, ca principiu şi ca ideal suprem, comuniunea iubirii intratrinitare divine. Iar ca drum de urcat spre această comuniune, deci spre desăvârşire şi fericire, este trăirea iubirii de Dumnezeu şi de semenii noştri, căci în iubirea de Dumnezeu şi aproape se cuprind „toată legea şi proorocii” (Mt 22,40). Căci Dumnezeul credinţei creştine este Dumnezeu – Iubirea intratrinitară (1 In 4,8,21).


Cuprinsul dogmei Sfintei Treimi constă în afirmarea de bază a credinţei, anume că Dumnezeu este unul în Fiinţă şi întreit în Persoane: Tatăl, Fiul şi Duhul Sfânt.


Fiecare din cele trei Persoane sau ipostasuri ale Sfintei Treimi este Dumnezeu adevărat, Dumnezeu-Tatăl, Dumnezeu-Fiul şi Dumnezeu-Sfînt, având fiecare întreaga Fiinţă şi toate atributele dumnezeieşti, fără însă să fie trei Dumnezei, adică fără împărţire sau despărţire a Fiinţei şi, totodată, fără să se amestece sau să se contopească Persoanele dumnezeieşti întreolaltă.


Credinţa într-un singur Dumnezeu o mai au şi alte religii, ca mozaismul (iudaismul) şi mahomedanismul (islamismul), dar credinţa în Sfânta Treime, un Dumnezeu întreit în Persoane, este proprie numai creştinismului.


Sfânta Treime nu S-a descoperit deodată şi în întregime, şi în decurs de multe veacuri şi nu în acelaşi grad şi în aceleaşi forme, ci diferit: a) ca preînchipuire, prefigurare, în unele religii păgâne, desigur nu prin Revelaţie supranaturală; b) treptat şi nedeplin în Vechiul Testament, dar prin Revelaţie supranaturală; c) deplin în Noul Testament, prin Însuşi Dumnezeu întrupat.


1. În hinduism se găseşte credinţa în trei zeităţi, ca o preînchipuire a Treimii, numită Trimurti, având zeii Brahma, Vişnu şi Şiva; în China – credinţa în zeitatea Tao, producătoare de dualitate şi trinitate; în Egipt – credinţa în zeii Osiris, Isis şi Horus; în parsism – treimea cu „Timpul nefăcut”, Ormuzd, zeul binelui, Ahriman, zeul răului. Toate acestea însă sunt preînchipuiri sau simple forme ale imaginaţiei care, în afară de numărul trei, stau prea departe de sensul real al Sfintei Treimi. Totuşi aici nu este exclusă presupunerea că acestea preînchipuiri trinitare ar putea fi rămăşiţele alterate, întunecate, prin căderea originară în păcat, din religia paradisiacă a primilor oameni.


2. Vechiul Testament, deşi nu conţine cu îndestulătoare claritate şi ca întreg determinat doctrina despre Sfânta Treime, totuşi pregăteşte şi indică adevărul Sfintei Treimi, descoperit deplin în Noul Testament.


Astfel, în primele cuvinte ale Sfintei Scripturi (Fc 1,2) se găseşte pluralul numelui lui Dumnezeu, Elohim, verbul propoziţiei fiind la singular: „a făcut”, pluralul Elohim indică pluralitatea de Persoane în Dumnezeu, ca şi în alte plurale: „Şi a zis Dumnezeu: să facem om după chipul şi asemănarea noastră” (Fc 3,22); „Veniţi să Ne pogărâm şi să amestecăm limbile lor” (Fc 11,7). În teofania de la stejarul Mamvri (Fc 18,1,3), Avraam vede trei bărbaţi şi li se adresează la singular: „Doamne, de am aflat har înaintea Ta...” (Fc 18,3). Apoi, nume ca Înţelepciunea lui Dumnezeu (Sol 8,8-9,9) este dat ca unei persoane. Tot aşa, Cuvântul lui Dumnezeu şi Duhul Lui apar ca persoane: „Prin Cuvântul lui Dumnezeu s-au întemeiat cerurile şi prin Duhul gurii Lui, toată podoaba lor” (Ps 32,6). Alte nume, ca: Mesia (Unsul) se referă tot la persoană divină, ca şi Emanuel (Emanuel = Dumnezeu cu noi), „Fiul lui Dumnezeu născut din Fecioară” (Is 7, 14), „Sfetnic minunat, Dumnezeu tare, biruitor, Domn al păcii, părinte al veacului ce va să fie” (Is 9,5). Mesia este fiu: „Fiul meu eşti Tu, Eu astăzi Te-am născut” (Ps 2,7). Duhul Sfânt, „Duhul lui Dumnezeu”, „Duhul înţelepciunii...” (Is 11,2). Treimea Persoanelor dumnezeieşti este afirmată la Isaia 61,1: „Duhul Domnului este peste Mine, că Domnul M-a uns să binevestesc săracilor, M-a trimis să vindec pe cei cu inima zdrobită, să vestesc celor robiţi liberare şi celor în lanţuri mântuire”. Alte texte treimice din Vechiul Testament: cântarea serafimică „Sfânt, sfânt, sfânt Domnul Savaot” (Is 6,3); binecuvântarea levitică (Nm 6,24-26): „Domnul să te binecuvânteze şi să te păzească; Domnul să lumineze faţa Sa peste tine şi să Te miluiască; Domnul să întoarcă faţa Sa spre tine şi să-şi dea pace”, asemănătoare binecuvântării apostolice (2 Co 13,13).


Sfinţii Părinţi explică pentru ce în vechiul Testament nu se descoperă în formă întru totul clară şi pe deplin Taina Sfintei Treimi, anume: evreii, păzitori ai Vechiului Testament, dar şi înclinaţi într-o anumită măsură spre politeism, fiind şi înconjuraţi din toate părţile de păgâni, s-ar fi abătut cu uşurinţă de la monoteism, căzând în politeism. În consecinţă, pentru a înţelege bine şi pe deplin ceea ce, în Vechiul Testament, „Dumnezeu odinioară, în multe rânduri şi în multe chipuri, a vorbit părinţilor noştri prin prooroci”(Evr 1,1), trebuie să privim şi să cugetăm toate ale Vechiului Testament în lumina Noului Testament. Tot din această cauză, anume a situaţiei religioase şi sociale concrete, în Vechiul Testament se accentuează în multe locuri cu deosebită putere unitatea lui Dumnezeu, trinitatea Persoanelor dumnezeieşti apărându-ne oarecum puţin umbrită în raport cu unitatea.


3. Clar şi deplin, adică atât cât, conform dumnezeieştii socotinţe, este necesar pentru mântuire şi desăvârşire, adevărul Sfintei Treimi se descoperă în Noul Testament.


Dumnezeu este unul în Fiinţă şi întreit în Persoane (feţe): Tatăl, Fiul şi Duhul Sfânt. Textele scripturistice sunt întru totul limpezi: Botezul „în numele Tatălui şi al Fiului şi al Sfântului Duh” (Mt 28,19); binecuvântarea apostolică, „darul Domnului nostru Iisus Hristos şi dragostea lui Dumnezeu (Tatăl) şi împărtăşirea Duhului Sfânt să fie cu voi cu toţi” (2 Co 13,13) şi tot aşa 1 Ptr 1,2. Deosebiri între persoanele Sfintei Treimi: „Toate Mi-au fost date de către Tatăl Meu” (Mt 11,27) şi „Toate câte are Tatăl sunt ale Mele” (In 6,16), zice Mântuitorul; toate darurile le împărtăşeşte, „le lucrează unul şi acelaşi Duh” (1 Co 12,11).


Unitatea fiinţială şi deosebirea dintre Persoane în Sfânta Treime există înainte de creaţie, din veşnicie: „La început era Cuvântul şi Cuvântul era la Dumnezeu şi Dumnezeu era Cuvântul... şi Cuvântul trup s-a făcut” (In 1,1-14); „Duhul toate le cercetează, chiar şi adâncurile lui Dumnezeu” (1 Co 2,10).


Dogma Sfintei Treimi este, în întreg înţelesul ei, adevărul cel mai plin de mister din învăţătura creştină şi, în consecinţă, ea nu poate fi pătrunsă sau cuprinsă de cugetare omenească prin raţionament filozofic, întemeindu-se numai pe Revelaţie dumnezeiască şi însuşindu-se prin credinţă. Acelaşi caracter de nepătruns în sine cu mijloace raţionale îl au Întruparea Mântuitorului şi prezenţa reală a Lui, a lui Hristos, în dumnezeiasca Euharistie, care, împreună sunt cele trei mari taine de la temelia creştinismului.


Dată fiind însemnătatea excepţională a dogmei Sfintei Treimi, în cursul vremii s-au făcut şi n-au încetat să se mai facă încercări de apropiere a înţelegerii omeneşti de misterul treimic, unitatea Fiinţei şi trinitatea Persoanelor dumnezeieşti, anume prin analogii sau asemănări din lume, din natură şi din om, încercări considerate ca bune intenţii, dar trebuie să notăm că toate acele analogii nu reuşesc că înlăture greutăţile cunoaşterii omeneşti, adică nu pot explica misterul dogmei, ci, dimpotrivă, pot să ducă, în unele suflete şi minţi, la alterarea adevărului înţeles, al dogmei, cu consecinţele ce rezultă din aceasta.


Aşa, de exemplu, analogiile psihologice: un suflet şi trei facultăţi spirituale (intelectuale, simţire şi voinţă); legătura indestructibilă se pune în linie cauza, mijlocul şi scopul; iubirea din familie care îi cuprinde pe tată, mamă şi fiu.


Alte analogii, din natura exterioară, dar nedepăşindu-le pe cele de mai sus: cărămida, din pământ, din apă şi foc (căldură); pom cu rădăcină, trunchi şi coroană; trandafir cu floare, culoare şi miros; timp cu prezent, trecut şi viitor; spaţiu cu lungime, lăţime şi înălţime; unitatea dintre rău, apă şi izvor, ca şi dintre soare, rază şi căldură.


Poate că toate analogiile acestea n-au altă valoare decât aceea de evidenţiere a neputinţei omeneşti de a pătrunde taina inefabilă, de negrăit, a Sfintei Treimi, a lui Dumnezeu.

Formularea dogmei Sfintei Treimi şi precizarea terminologiei trinitare


Dată fiind descoperirea clară şi importanţa ei fundamentală în Noul Testament, învăţătura despre Sfânta Treime a constituit încă din timpul Apostolilor esenţialul şi cuprinsul credinţei creştine, fiind propusă şi mărturisită de Biserică încă de la început. Cu timpul, ereziile antitrinitare care s-au ivit, ca şi nevoia de întărire a unităţii de credinţă, au determinat Biserica să precizeze terminologia, să expună şi să formuleze în chip autoritar şi definitiv, la Sinoadele I şi II ecumenice, dogma Sfintei Treimi. Desigur, drumul până aici n-a fost uşor, căci nu era uşor să lămureşti misterul lui Dumnezeu unul în Fiinţă, dar întrei în Persoane, că Dumnezeirea una subzistă în trei Persoane, într-un mod mai presus de înţelegere şi de cuvânt, mai ales când sensul termenilor nu era precizat.


Deşi dogma Sfintei Treimi a fost formulată solemn abia mai târziu datorită ereziilor, ea a fost însă permanent vie în tradiţia veche creştină, în cultul, credinţa, propovăduirea şi predica Bisericii şi înainte de primele două Sinoade ecumenice.


Astfel, potrivit cuvintelor Mântuitorului de la Mt 28,29, prin care porunceşte ca toţi cei ce cred să fie botezaţi în numele Sfintei Treimi, Biserica a alcătuit încă din timpul Apostolilor scurte mărturisiri de credinţă care se rosteau la Botez şi care toate cuprindeau adevărul despre Sfânta Treime. Cu timpul aceste mărturisiri baptismale au fost apoi modificate în mărturisiri de credinţă, care pe lângă învăţătura despre Sfânta Treime cuprindeau şi învăţătura despre mântuirea în Hristos, care era simbolul ierusalimitean, alexandrin, din Cipru ş.a. De asemenea, formula rostită de preot la Botez, care avea la bază înseşi cuvintele Mântuitorului de la Matei 28,20, ca şi practica întreitei scufundări în apă a celui botezat exprimă clar credinţa în Sfânta Treime.


Sfânta Treime era mărturisită în cult şi prin doxologia mică: „Mărire Tatălui şi Fiului şi Sfântului Duh”, ca şi prin cunoscuta cântare de la vecernie: „Lumină lină”, în care „lăudăm pe Tatăl, pe Fiul şi pe Sfântul Duh Dumnezeu”. De asemenea, în mărturisirile martirilor, în pragul morţii este adeverită credinţa în Sfânta Treime: Tatăl, Fiul şi Sfântul Duh.


Apoi, Părinţii apostolici, apologeţii şi Sfinţii Părinţi anteriori Sinodului I ecumenic apără învăţătura despre Sfânta Treime şi Dumnezeirea Fiului şi Duhului Sfânt, împotriva ereziilor sabelienilor şi subordinaţianiştilor, dezvoltând teoria Logosului divin, transcendent, existând mai înainte de veci, dar şi imanent prin lucrările Lui şi care mai apoi, prin întruparea Sa, S-a arătat pe pământ în chip de om, iar Dumnezeu existând din veci S-a arătat în lume prin Fiul. Desigur, nu lipsesc unele neclarităţi şi greşeli în învăţătura apologeţilor despre Logosul divin, evident sub influenţa filozofiei stoice şi a lui Filon din Alexandria despre Logos, prin punerea naşterii Logosului în legătură cu crearea lumii, în sensul că dacă Dumnezeu n-ar fi voit să creeze lumea, nici Logosul nu s-ar fi născut. În acest caz, Logosul ar fi rămas numai ca o însuşire internă a Fiinţei lui Dumnezeu. Dar cu toate aceste lipsuri ale apologeţilor, Sfinţii Părinţi mai vechi au contribuit la precizarea învăţăturii creştine, ca şi la fixarea terminologiei trinitare.


Învăţătura descoperită despre Sfânta Treime, propovăduită şi mărturisită totdeauna de Biserică, primeşte o formulare oficială, autoritară şi definitivă, la Sinoadele I şi II ecumenice, cu prilejul condamnării ereziei lui Arie şi Macedonie.


Sinodul I ecumenic de la Niceea (325), combătându-l pe Arie care nega dumnezeirea şi egalitatea Fiului cu Tatăl, învaţă că Fiul este Dumnezeu adevărat din Dumnezeu adevărat, născut din veci din Tatăl, adică din fiinţa Tatălui, ca lumină din lumină, şi prin aceasta, egal şi de o fiinţă cu tatăl, prin Care toate s-au făcut, având deci aceleaşi însuşiri şi lucrări ca şi Tatăl. Dar Sinodul I ecumenic condamnă şi direct erezia, anatemizându-i pe toţi cei care învaţă că a fost un timp când Fiul nu era, că Tatăl există înainte de Fiul Care a fost creat în timp din nimic sau dintr-o substanţă străină de cea a Tatălui.


Întrucât după Sinodul I ecumenic arienii şi-au îndreptat atacul împotriva Duhului Sfânt, negându-i dumnezeirea, Sinodul II ecumenic de la Constantinopol (381), combătându-l pe Macedonie, care afirmă la fel ca şi Arie despre Fiul, că Duhul Sfânt este o creatură a Fiului, mai mic chiar decât Fiul şi supus Fiului, şi deci inferior şi subordonat Tatălui şi Fiului, învaţă deofiinţimea şi egalitatea Duhului Sfânt cu Tatăl şi cu Fiul şi prin aceasta Dumnezeirea Duhului Sfânt. E adevărat că nu mai foloseşte şi la Duhul Sfânt termenul atanasian „deosfiinţă”, dar exprimă aceeaşi idee prin folosirea termenului neotestamentar că Duhul sfânt purcede de la Tatăl, prin care se arată cu Duhul îşi are Fiinţa Sa din veci din Tatăl, că are Fiinţa comună cu Tatăl şi cu Fiul, şi din această cauză Duhul Sfânt trebuie să fie „împreună mărit şi închinat cu Tatăl şi cu Fiul”, adică I se cuvine aceeaşi închinare – adorare – ca şi Tatălui şi Fiului. De asemenea, prin expresia „Care a grăit prin prooroci” ne învaţă că Duhul Sfânt are aceleaşi însuşiri şi lucrări ca şi Tatăl şi Fiul, întrucât însuşirile şi lucrările sunt comune tuturor Persoanelor Sfintei Treimi, având fiecare aceeaşi Fiinţă comună.


Dat fiind cuprinsul său doctrinar complet, ca unul care conţine întreaga învăţătură de credinţă: Sfânta Treime, mântuirea în Hristos şi însuşirea ei prin Duhul Sfânt în Biserică, prin Sfintele Taine, şi despre viaţa veşnică, Simbolul de credinţă aprobat la Sinoadele I şi II ecumenice a înlocuit toate celelalte simboluri şi mărturisiri de credinţă de până acum, generalizându-se apoi în întreaga Biserică creştină.


Sfinţii Părinţi din timpul celor două Sinoade ecumenice şi după aceea au adus de asemenea o contribuţie importantă la formularea dogmei Sfintei Treimi, cum a făcut de exemplu Sfântul Atanasie cel Mare care s-a luptat pentru introducerea termenului „deofiinţă”, pentru a apăra Dumnezeirea şi egalitatea absolută a Persoanelor Treimice, iar pe de altă parte au aprofundat în scrieri speciale dogma unităţii de Fiinţă în Treimea Persoanelor, ca Sf. Atanasie cel Mare (Contra Arienilor, Către Serapion), Sf. Vasile cel Mare (Contra lui Eunomie, Despre Duhul Sfânt), Grigorie de Nyssa (Contra lui Eunomie), Grigorie de Nazianz (Cinci cuvântări), Didim cel Orb (Despre Sfânta Treime), Ambrozie (Despre credinţă) ş.a.


Formularea dogmei Sfintei Treimi de către Sfinţii Părinţi a fost strâns legată şi de către precizarea şi lămurirea terminologiei trinitare. Dată fiind imprecizia sensului termenilor folosiţi în uzul lor obişnuit, ei au întâmpinat mari dificultăţi pentru a reda corect adevărul unităţii divine şi al Treimii Persoanelor şi a evita riscurile ereziei de o parte şi de alta. Pentru a exprima dogma despre „Dumnezeu unul în Fiinţă şi întreit în Persoane”, în cele două aspecte ale sale, ei s-au folosit de o serie de termeni luaţi din filozofia greacă sau latină, ca unitate, treime, fiinţă, esenţă, natură, fire, substanţă, ipostas, persoană, a căror sens l-au precizat apoi mai bine chiar decât în uzul din filozofia antică. Termenii aceştia nu s-au impus de la început, în sensul în care îi avem azi. Au fost multe controverse în Biserică până s-a stabilit definitiv ce anume trebuie să se înţeleagă prin fiecare din ei. Aceiaşi termeni erau folosiţi de unii pentru a exprima Fiinţa divină, iar de alţii Persoanele dumnezeieşti. Abia mai târziu s-a stabilit sensul, general acceptat în Biserică, al termenilor ousia, fisis, esenţă, care se referă la Fiinţa divină, ipostasis, prosopon sau persoană la Persoanele treimice.


Astfel, termenii de ousia, fiinţă, esenţă, indică fondul naturii comune a mai multor indivizi de aceeaşi specie, ceea ce face ca un lucru să fie el şi nu altceva sau o realitate şi existenţă în sine, căci nu există o esenţă sau fiinţă abstractă, decât existenţa în anumiţi indivizi de aceeaşi specie. Esenţa, după Aristotel, se poate cugeta şi abstract, ca esenţa specifică, ceea ce este comun tuturor indivizilor aceleiaşi specii, dar şi ca esenţă concretă, ca existenţă individuală concretă, cutare sau cutare lucru, cutare sau cutare persoană.


Dacă Sfinţii Părinţi ar fi aplicat la Sfânta Treime cuvintele ousia, esenţă, fiinţă, ca fiinţă individuală existând concret, ar fi ajuns la triteism, învăţând că existenţa individuală este esenţa individuală este esenţa lui Dumnezeu, că existând adică trei Dumnezei şi nu unul. Dacă ar fi luat termenul de ousia în înţeles de esenţă sau fiinţă abstractă ar fi trebuit să admită că cele trei Persoane treimice participă la esenţa divină sau numai parţial, ca indivizii aceleiaşi specii şi în acest caz esenţa divină s-ar împărţi între Persoane, sau complet, în sensul că o Persoană ar avea esenţa divină întreagă, cu excluderea celorlalte, şi atunci nu ar mai avea toate Persoanele treimice Fiinţa în comun. Sfinţii Părinţi, analizând toate aceste consecinţe care rezultă din cuvântul ousia în înţelesul obişnuit, au respins triteismul, învăţând că cele trei Persoane au aceeaşi Fiinţă divină, întreagă şi deodată fiecare Persoană, şi de aceea este un singur Dumnezeu şi nu trei. Oamenii au toţi aceeaşi fiinţă umană, dar nu întreagă şi deodată în fiecare, ci ea există succesiv în fiecare. Un timp, Sfinţii Părinţi au folosit amestecat cuvântul ousia, în sensul de fiinţă concretă, şi ipostasis ca echivalenţi, ceea ce a dat naştere la neînţelegeri, cum rezultă dintr-o anatemă a Sinodului I ecumenic, în care sunt condamnaţi cei ce învaţă că Fiul este „de alt ipostas sau esenţă” decât Tatăl. Iar apusenii au tradus cuvântul ipostas prin substantia, în înţeles de fiinţă individuală concretă, spunând că în Dumnezeu există numai un singur ipostas sau substanţă în trei Persoane şi acuzau pe greci că învaţă trei substanţe, esenţe sau ipostasuri în dumnezeu. Un Sinod din Alexandria (362) arată că răsăritenii şi apusenii folosesc diferite cuvinte pentru a exprima adevărul despre Sfânta Treime. Răsăritenii învăţau că Dumnezeu este o Fiinţă în trei ipostasuri, iar apusenii că Dumnezeu este un ipostas sau substanţă în trei Persoane.


Sf. Vasile cel Mare, într-o scrisoare (epist. 38) către fratele său Grigorie de Nyssa, arată însă deosebirea între ousia şi ipostasis. „Ousia (fiinţa, esenţa) este fondul naturii comune mai multor indivizi de aceeaşi specie, de exemplu omenitate, iar ipostasul este individul subsistent concret, Petru, Pevel, etc. Între indiviţii aceleiaşi specii, fondul naturii este unul comun, indivizii subzistă însă fiecare pentru sine”. După Sf. Vasile cel Mare, nu se poate aplica însă întru totul aceşti termeni la aceleaşi specii divine. Fiinţa sau esenţa fiind elementul comun, iar ipostasul elementul propriu, care deosebeşte persoanele între ele.


Termenii natură, fisis, firei sunt consideraţi în general ca sinonimi cu fiinţa, esenţa, arătând materia din care e constituit un lucru sau o fiinţă; de ex., natura omului este constituită din trup şi suflet raţional, sau lemnul este natura lemnoasă din care e făcută masa. Natura, firea este comună tuturor indivizilor sau lucrurilor din aceeaşi specie.


Termenii care se referă la Treime sunt: ipostas, subzistenţă, persoană. Ipostasul este modul de subzistenţă concretă a unei ousii sau fiinţe animale, umane, divine etc., care există în sine şi pentru sine. Existând în sine şi pentru sine, ipostasul se deosebeşte de alte ipostase existente şi ele în sine şi pentru sine. Ipostasul nu este identic cu fiinţa sau natura, dar nu este nici separat de ea, întrucât natura este însăşi conţinutul lui ontologic, pe care o ipostaziază şi actualizează. Ipostasul este cel prin care îşi manifestă şi realizează natura potenţele, intenţionalităţile sau lucrările ei: este subiectul sau purtătorul naturii. Orice lucru sau fiinţă concretă este un ipostas, deosebirea dintre ipostasele speciilor diferite stă în natura pe care o ipostaziază. Omul se deosebeşte de celelalte ipostase (animal, de ex.) prin aceea că este un ipostas al unei naturi raţionale.


Termenul prosopon, persoană însemna în antichitate faţă, mască sau rolul jucat la teatru, şi cum faţă nu are decât omul, prin prosopon s-a înţeles o faţă umană concretă, persoanăi – persona, cum au tradus latinii. Sf. Vasile cel Mare vedea în folosirea termenului persoană în triadologie o tendinţă a apusenilor spre subelianismul modalist, după care Persoanele treimice nu sunt altceva decât feţe sau moduri de manifestare a esenţei dumnezeieşti unice. Sensul acesta pe care-l dădeau sabelienii modalişti termenului de prosopon a determinat mult timp rezerva răsăritenilor faţă de el. Întrucât termenul ipostas este numele comun pentru toate existenţele individuale concrete raţionale sau neraţionale, s-a folosit termenul persoană pentru ipostasele raţionale, spirituale. Persoana este un ipostas al unei naturi spirituale, este numele pentru ipostasele raţionale, spirituale. Faţă de individ şi ipostas, persoana implică, pe lângă personalitate, unicitate, specificitate şi spiritualitate, sau raţiune şi libertate. În sec. al VI-lea, Boetius îşi definea persoana ca „subzistenţa individuală a unei naturi raţionale”.


Persoana, ca şi ipostasul, se deosebeşte de natura pe care o ipostaziază, prin faptul că o individualizează şi personalizează, fiind în acelaşi timp subiectul purtător al ei, prin care se manifestă, actualizează intenţionalităţile şi lucrările naturii spirituale. „Persoana” – zice Sf. Ioan Damaschin – „este subiectul ce se manifestă el însuşi prin lucrările şi personalităţile Sale, ca distinct de alte fiinţe de aceeaşi natură”. Persoana, având raţiune şi liberatate, are conştiinţă de sine şi puterea de a se determina liber, ca şi intenţionalitatea spre comuniune, căci persoana presupune pliripersonalitate, eu îl presupune pe tu şi pe noi.

Aşadar, în virtutea naturii umane comune, toţi suntem oameni, iar în virtutea ipostasului sau persoane, fiecare suntem unici şi specifici, cu însuşiri proprii, inconfundabile. În virtutea naturii dumnezeieşti comune, Tatăl, Fiul şi Duhul Sfânt sunt fiecare Dumnezeu adevărat, un singur Dumnezeu, iar în virtutea ipostasului sau persoanei, fiecare sunt Persoane distincte, cu proprietăţi personale proprii, inconfundabile şi incomunicabile.


Termenii fiinţă, ipostas, persoană se aplică însă la Dumnezeu numai prin analogie cu noi, fiinţă nu ne putem exprima despre Dumnezeu decât prin asemănare şi comparaţie cu noi. Dar Dumnezeu nu este fiinţă şi persoană în sensul nostru creat. Este ceva asemănător fiinţei şi persoanei umane, dar într-un mod absolut, care exclude orice imperfecţiune. El nu este ca fiinţa umană care se realizează succesiv în mai multe persoane. El este o Fiinţă care există întreagă şi deodată în cele trei Persoane divine, fără să se împartă sau multiplice. În ce priveşte modul de posedare al Fiinţei divine una, întreagă şi deodată, de fiecare ipostas, ştim doar atât, că Tatăl are Fiinţă divină una prin nenaştere, Fiul prin naştere, iar Duhul Sfânt prin purcedere.

Persoanele Sfintei Treimi

(Însuşiri speciale, distincţii şi antinomii)


Persoanele Sfintei Treimi: Tatăl, Fiul şi Duhul Sfânt, sunt Persoane reale şi, ca atare, deosebite una de alta, având fiecare însuşiri personale proprii prin care Se deosebesc ca Persoane, Se disting, neputându-Se confunda una cu alta, deşi fiecare Persoană dumnezeiască are întreaga Fiinţă divină care nici nu Se împarte, nici nu Se desparte, fiind veşnic una şi aceeaşi. Altfel spus, Persoanele Sfintei Treimi Se disting sau Se deosebesc după chipul sau modul în care au sau posedă Fiinţa divină întreagă, mod care duce la distincţie între Ele, notă deosebitoare între Persoane, sau proprietate personală internă, proprie fiecărei Persoane în parte.


Astfel, Tatăl este nenăscut şi nepurces, Fiul este născut, Duhul Sfânt este purces, fără ca prin această precizare, sigură, fiindu-ne revelată, să putem cugeta şi spune că am fi pătruns taina treimică.


În special este de remarcat faptul că cele trei Persoane dumnezeieşti nu sunt doar trei manifestări sau înfăţişări ale unicei Fiinţe divine, nici trei centre sau forme existenţiale independente între ele şi în care s-ar împărţi sau s-ar repeta Fiinţa cea una, căci, cugetând aşa, s-ar afirma trei Dumnezei, nu unul; cele trei Persoane sunt existenţe personale veşnice ale unicei Fiinţe dumnezeieşti. Cu alte cuvinte, cele trei Persoane divine nu Se confundă între Ele, nu Se amestecă şi nu Se contopesc, ci Se deosebesc, cu toate că fiecare este Dumnezeu adevărat, deplin, întreg, având toate atributele dumnezeieşti; şi totuşi nu sunt trei Dumnezei, ci este un singur Dumnezeu.


Din acestea rezultă şi excluderea oricărei subordonări a Persoanelor divine între Ele, după întâietate, autoritate, putere sau demnitate, Persoanele fiind egale datorită unităţii fiinţiale dumnezeieşti pe care fiecare Persoană o are întreagă dimpreună cu toate atributele dumnezeieşti. Dumnezeu Fiul zice către Tatăl: „Toate ale Mele sunt ale Tale şi ale Tale sunt ale Mele şi Mă preamăresc întru ei”(In 17, 10); „Ca toţi să mărească pe Fiul precum măresc pe Tatăl” (In 5, 23). Iar în lucrările externe ale lui Dumnezeu, „cele ce Tatăl le face, acestea şi Fiul le face întocmai” (In 5,19).


Deosebirea dintre Persoanele Sfintei Treimi este personală, nu fiinţială, anume: Tatăl din Fiinţă naşte veşnic pe Fiul şi purcede pe Duhul Sfânt, Tatăl fiind astfel nenăscut şi nepurces, Fiul născut şi Duhul Sfânt purces, fără a se altera în nici un fel perfecta unitate fiinţială dumnezeiască.


Pe lângă însuşirile personale interne, numite proprietăţi (Tatăl nenăscut şi nepurces, Fiul născut şi Duhul Sfânt purces), Persoanele Sfintei Treimi se mai disting între Ele şi prin ceea ce Li se atribuie personal în activitatea dumnezeiască externă, adică în afara Fiinţei, în lume: creaţie, mântuire, sfinţenie. Acestea sunt lucrări în extern ale Persoanelor divine, lucrări numite obişnuit predicate, spre a nu se confunda cu proprietăţile, care sunt însuşiri personale interne.


Lucrările în extern aparţin Persoanelor nedespărţite una de alta, Treimea fiind nedespărţită, dar deosebit este al Tatălui planul lucrărilor şi hotărârea de a fi îndeplinite, deosebit Fiului executarea sau îndeplinirea, deosebit Duhului Sfânt desăvârşirea lor. Astfel, Tatăl este Creatorul, Fiul – Mântuitorul, Duhul – Sfinţitorul, Mângâietorul, Desăvârşitorul, deşi Acelaşi Dumnezeu este totul în toate, „pentru că de la El şi prin El şi întru El sunt toate” (Rm 11, 36).


Aşa, Tatăl este Creatorul lumii: „De la El… sunt toate” (Rm 11,36) şi autorul planului mântuirii, „mai dinainte de întemeierea lumii”(Ef 1,4), ca prin Hristos „toate să le împace cu Sine” (Col 1,20), împăcarea cu Sine fiind mântuirea înfăptuită de către Fiul. Fiul este Cel prin Care s-au făcut toate (In 1,3), inclusiv mântuirea, şi „dreptate şi sfinţire şi răscumpărare” (1 Co 1,30). Duhul Sfânt este Desăvârşitorul lucrărilor Tatălui şi Fiului, este însufleţitor al sfinţeniei, pregătitor al mântuirii ca grăitor prin profeţi, „oamenii cei sfinţi ai lui Dumnezeu au grăit purtaţi fiind de Duhul Sfânt” (2 Ptr 1,21), Duhul este activ în întruparea (Lc 1,35; Mt 1,18) şi arătarea Domnului (Lc 3,22), desăvârşitor al mântuirii şi sfinţirii în oameni, prin har (In 14,26; 1 Co 12,11: „Toate… le lucrează unul şi acelaşi Duh, împărtăşind fiecăruia deosebi, după cum hotărăşte”), Mângâietor care rămâne pururi cu credincioşii (In 14-17; Ga 4,6), fireşte, în neîntreruptă legătură cu Tatăl şi cu Fiul.


Lucrarea proprie a fiecărei Persoane dumnezeieşti nu trebuie gândită ca petrecându-se separat de a celorlalte Persoane, ca şi cum Persoanele ar lucra fiecare izolat, ci ca împreună-lucrare, întrucât toate sunt lucrări ale aceleiaşi voinţe a lui Dumnezeu. Şi cu toate acestea, adică deşi acţiunea externă este produsul voinţei celei una şi neîmpărţită a lui Dumnezeu, deci comună Persoanelor divine, totuşi fiecare Persoană îşi are contribuţia personală prin lucrări proprii, cum s-a notat mai sus, căci „Acelaşi Dumnezeu lucrează toate în toţi” (1 Co 12,6).


Dogma Sfintei Treimi, în care atât unitatea de Fiinţă, cât şi treimea de Persoane sunt clar relevate de Dumnezeu şi temeinic definite de Biserică, cuprinde şi afirmaţii care, pentru cugetarea noastră, sunt antinomii sau paradoxuri.


Termeni antinomie (de la gr. antinomia = contradicţie în legi) denumeşte obişnuit o contradicţie aparent insolubilă dintre teze, care se exclud reciproc, dar putându-se demonstra fiecare în parte; iar paradox (paradox de la gr. para = contra; doxa = opinie) înseamnă formulă contradictorie, contrară opiniei comune, obişnuite, dar totodată demonstrabilă.



În teologie, antinomia nu înseamnă contradicţia între două idei care s-ar exclude una pe alta, în înţelesul că una ar fi adevărată şi alta necesar falsă, ci înţelesul că, deşi contradictorii, fiecare în parte, deci pentru ea, este îndreptăţită; şi în consecinţă pot sta împreună amândouă, în sensul că fiecare dintre idei este justificată în chipul ei, neexcluzând-o pe cealaltă din propria ei justificare.


Antinomii în dogma Sfintei Treimi sunt mai ales în ceea ce priveşte raportul dintre Fiinţă şi Persoane, adică: 1. În fiecare Persoană divină: Tatăl, Fiul, Duhul Sfânt, Se află întreaga Fiinţă a lui Dumnezeu, fără ca prin aceasta să Se împartă Fiinţa după Persoane, Persoanele rămânând distincte fără împărţirea Fiinţei. 2. Cele trei Persoane sunt veşnice, fără început şi fără sfârşit, existând deodată, cu toate că Tatăl naşte pe Fiul şi purcede pe Duhul Sfânt, ca şi cum s-ar presupune o prioritate, o întâietate a Tatălui. 3. Veşnice fiind Persoanele, deci cu totul în afara oricărei raportări la timp, nu se poate cugeta nici început, nici sfârşit, veşnicia fiind un prezent continuu, de unde rezultă că Fiul Se naşte mereu şi că Duhul Sfânt purcede mereu.


Acestea depăşesc posibilitatea înţelegerii omeneşti. Căci nu putem concepe raţional o fiinţă existentă în fiecare dintre cele trei Persoane, fără ca să se împartă. Tot aşa naşterea şi purcederea sunt veşnice, fără ca Tatăl şi fie anterior Fiului Care se naşte din El, nici anterior Duhului Care purcede din El. Conform cugetării noastre, cel ce naşte trebuie neapărat să existe înaintea celui care se naşte, ca şi cel de la care se purcede trebuie să fie existent înaintea celui purces.


Pentru acest punct al antinomiei, Sfântul Ioan Damaschin încearcă o explicaţie printr-o comparaţie: „După cum focul există deodată cu lumina din el şi nu este mai întâi foc şi pe urmă lumina, ci deodată; şi după cum lumina se naşte totdeauna din foc şi este totdeauna în el, fără să se despartă deloc de el, tot astfel şi Fiul Se naşte din Tatăl, fără să Se despartă deloc de el, ci este pururi cu El”.


Cu privire la antonomiile amintite aici, nici comparaţiile luate din starea filozofiei nu ajung la ceea ce doresc, anume lămurire pentru raţiune. De exemplu: teză şi antiteză care se armonizează în sinteză (Fr. Hegel), contopindu-se oarecum, teza şi antiteza nemaiexistând în felul în care erau mai înainte, ceea ce nu se poate cugeta despre Persoanele Sfintei Treimi, care rămân totdeauna ceea ce sunt, cu aceleaşi distincţii personale.


Tot aşa, numindu-L pe Dumnezeu „concidentia oppositorum” (N. Cusanus), „coincidenţa sau potrivirea celor opuse”, numirea aceasta poate fi considerată ca afirmaţie interesantă, atrăgătoare de atenţie, dar fără să ofere dezlegare mulţumitoare a misterului treimic, pentru că nu lămureşte ce se petrece cu cele opuse, coincizând. Dacă însă „cele opuse” sunt considerate aşa, adică „opuse”, numai de către mintea naturală, nu şi obiectiv, în necuprinsul Fiinţei dumnezeieşti, atunci numirea de „coincidentia oppositorum” spune multe.


Pentru a ne obişnui cu prezenţa antinomiilor, trebuie să ţinem mereu seama că antinomiile dogmatice, antinomii pentru noi, nu în sine, se datoresc bogăţiei şi complexităţii necuprinse a adevărului de credinţă, adevăr relevat de la Dumnezeu, adevăr pe care mintea omenească, mărginită în cunoaştere, nul poate pătrunde şi cuprinde deodată şi în întregime. Din conţinutul dogmelor adesea nu putem pătrunde decât părţi sau aspecte, şi care ne fac impresia că ar sta în contradicţie între ele şi, ca urmare, sa-r exclude unele pe altele. Dar acest fapt al necuprinderii de către noi nu aparţine realităţii supranaturale, dumnezeieşti, deci nu este obiectiv, ci doar subiectiv, în noi. De aceea Biserica, asistată de Duhul Sfânt, a avut şi are deosebită grijă să prezinte adevărul revelat în formule cuprinzătoare care să înlăture orice abatere de la dreapta învăţătură încredinţată ei de către Mântuitorul.


Formula cuprinzătoare a dogmei prezintă ansamblul sau totul unitar al adevărului afirmat prin ea, chiar dacă unele aspecte ale acestui adevăr rămân cu neputinţă de a fi pricepute de către mintea naturală, lăsată singură cu propriile ei puteri.


Dogmele nu au la temelia lor nici o contradicţie reală, contradicţia apărând numai din punct de vedere omenesc; astfel că antinomiile nu afectează dreapta credinţă, ci dimpotrivă, pot să stimuleze dorinţa de îmbogăţire şi înaintare în cunoaştere religioasă şi în trăirea virtuţilor creştineşti care ne apropie tot mai mult de Dumnezeu.


Desigur că atât timp cât trăim în această viaţă, antinomiile dogmatice ne sunt inevitabile, căci „atâta vreme cât sălăşluim în trup suntem departe de Domnul” (2 Co 5,6), Care „locuieşte întru lumina neapropiată” (1 Tim 6,16). Noi „acum vedem ca prin oglindă, nedesluşit” şi abia în viaţa cealaltă vom vedea „faţă către faţă”, vom cunoaşte precum suntem cunoscuţi (1 Co 3,12).


Ţinând seama de toate acestea, nu putem spune că dogma Sfintei Treimi este neraţională sau antiraţională, ci că este supraraţională sau supralogică.

Raportul dintre Persoanele Sfintei Treimi.

Perihoreză şi apropriere


Conţinutul dogmei Sfintei treimi, exprimat în formula scurtă: Dumnezeu este unul în Fiinţă şi întreit în Persoane: Tatăl, Fiul şi Duhul Sfânt, are o densitate şi o adâncime tainică fără egal în credinţa noastră, de unde greutatea unei analize teologice deplin mulţumitoare a conţinutului ei din punct de vedere al înţelegerii noastre, conţinut care nu poate fi asemănat cu nimic din cele ale lumii create.


Cum s-a spus şi în capitolele precedente, Dumnezeu este unul după Fiinţă şi întreit în Persoane, ceea ce înseamnă că Fiinţa nu se împarte în trei, ci există întreagă şi cu toate perfecţiunile dumnezeieşti în fiecare Persoană, fără ca prin aceasta să Se confunde Persoanele, Ele distingându-Se ca  Persoane şi fără ca însuşirile personale, distinctive, să despartă Persoanele între Ele, ceea ce ar însemna spargere a unităţii dumnezeieşti.


Astfel, raportul dintre Persoanele Sfintei Treimi poate fi înfăţişat după mai multe aspecte, ca: al dumnezeirii Persoanelor, al distincţiilor dintre ele, al comuniunii intratreimice, al întrepătrunderii Persoanelor, al lucrărilor dumnezeieşti atribuite uneori întregii Sfinte Treimi, alteori uneia dintre Persoane.


Dumnezeirea Tatălui nu este contestată de nimeni dintre cei ce cred, chiar şi eretici fiind, Tatăl fiind general afirmat ca Dumnezeu, „atotţiilorul, făcătorul cerului şi al pământului, văzutelor tuturor şi nevăzutelor”, şi aşa în toate mărturisirile de credinţă, în cult şi în rugăciuni, ca Tată al tuturor. Mântuitorul Însuşi Îl declară pe Tatăl ca singur Dumnezeu adevărat: „Viaţa veşnică aceasta este: ca să Te cunoască pe Tine, singurul, adevăratul Dumnezeu” (In 17,3). Şi tot aşa în multe locuri ale Sfintei Scripturi, Tatăl este numit Dumnezeu (In 3,16; Rm 1, 7; 1 Co 1,3; Ga 1,3 etc.). Uneori textul Sfintei Scripturi poate da impresia că Tatălui I se atribuie o întâietate în Sfânta Treime, căci El naşte pe Fiul şi purcede pe Duhul Sfâjt, dar aceasta se datoreşte imposibilităţii exprimării omeneşti de a afirma altfel unitatea de principiu a Sfintei Treimi, Tatăl neavând întâietate existenţială faţă de Fiul şi de Duhul Sfânt, deşi este Născător şi Purcezător: „Mă sui la Tatăl Meu şi la Tatăl vostru şi la Dumnezeul Meu şi la Dumnezeul vostru” (In 20,17), „Dumnezeul Domnului nostru Iisus Hristos, Tatăl slavei” (Ef 1,17).


Dumnezeirea Fiului, ca Persoană deosebită de Tatăl, numit fiind Fiu, este afirmată în multe locuri, fie direct, fie indirect. Direct: „Fiul Meu eşti Tu, Eu astăzi Te-am născut” (Ps 2,6); „Din pântece mai înainte de luceafăr Te-am născut” (Ps 109,3); „astăzi” şi „înainte de luceafăr” însemnând veşnicia. La Botez, Tatăl Îl numeşte „Fiul Meu iubit” (Mt 3,17); în faţa lui Caiafa, Hristos Se recunoaşte ca Fiu al lui Dumnezeu (Mt 26, 63-64); Hristos este: „Fiul lui Dumnezeu Celui viu” (Mt 16,16); Apostolul Toma îl numeşte „Domnul meu şi Dumnezeul meu” (In 20,28). Indirect, dumnezeirea Fiului ca Persoană deosebită de Tatăl se afirmă atribuindu-I-se însuşiri dumnezeieşti, ca: veşnicie (In 17,5), atotputernicie (In 1,3; Mt 28,18), omniprezenţă (Mt 18,20); Lui i se cuvine adorare dumnezeiască (In 5,23) şi altele. Iar locurile scripturistice în care se găsesc expresii ca „Tatăl este mai mare decât Mine” In 14,28), „Iar despre ziua aceea şi ceasul acela nimeni nu ştie, nici îngerii din cer, nici Fiul, ci numai Tatăl” (Mc 13,32), ele se referă la Hristos numai ca om, pe de o parte, iar pe de alta au ca scop să arate că nu orice este menit să se descopere, ci numai ceea ce este conform cu divina hotărâre a Sfintei Treimi, ca fiind folositor pentru mântuire, iar cunoaşterea zilei sfârşitului lumii nu este. Mai departe, întreaga Sfântă Tradiţie mărturiseşte dumnezeirea Fiului, în chip deosebit condamnând ereziile antitrinitare.


Tot aşa, dumnezeirea Duhului Sfânt este afirmată cu claritate, direct sau rezultând din context. Astfel, „celui ce va huli împotriva Duhului Sfânt nu i se va ierta” (Lc 12,10). Duhul Sfânt este „Mângâietorul… Duhul adevărului, Care de la Tatăl purcede” (In 15,26), având deci natură dumnezeiască; dine minte „Duhului Sfânt” nu minte „oamenilor, ci lui Dumnezeu” (FA 5,3-4); Duhul are însuşiri dumnezeieşti, este „alt Mângâietor” (In 14,16), este atotştiitor, învaţă „toate”(In 14,26), este atotputernic, participând la creaţie (FA 1,2; Ps 32,6); botezul se face şi în numele Duhului Sfânt (Mt 28,19), egal fiind cu Tatăl şi cu Fiul; prin Duhul Sfânt vine mântuirea prin naştere „din apă şi din Duh” (In 3,5).


În Sfânta Scriptură, obişnuita înşirare a Persoanelor dumnezeieşti este: Tatăl, Fiul şi Duhul Sfânt, dar există şi altfel de înşirare, ca: Tatăl, Duhul Sfânt şi Fiul (1 Ptr 1,2); Fiul, Tatăl şi Duhul Sfânt (2 Co 13,13); Duhul Sfânt, Fiul şi Tatăl (1 Co 12,4-6), fiind şi această înşirare un indiciu asupra egalităţii persoanelor dumnezeieşti.


Dacă în unele texte se pare că s-ar nega dumnezeirea Duhului Sfânt: Duhul Sfânt „nu va vorbi de la Sine, ci va vorbi ce I s-a spus” (In 16,13), aceasta nu înseamnă că Duhul Sfânt nu este atotştiitor, ci că, după voinţa dumnezeiască, după Înălţarea la cer a Domnului, Duhul nu va spune nimic deosebit de spusele anterioare ale Domnului, tocmai pentru că are atotştiinţa, „fiindcă Duhul toate le cercetează, chiar şi adâncurile lui Dumnezeu” (1 Co 2,10). Tot aşa, textul: „Nimeni nu-L cunoaşte pe Fiul, fără numai Tatăl, nici pe Tatăl nu-L cunoaşte nimeni, fără numai Duhul lui Dumnezeu” (1 Co 2,10) nu spune că Fiul nu L-ar cunoaşte pe Tatăl. Şi, în general, forma aceasta a textelor are un anumit rost în contextul mai larg al expunerii scripturistice, în care nu se urmăreşte sistematizarea conţinutului expus, ca într-un manual didactic, ci afirmarea corespunzătoare situaţiilor concrete, a împrejurărilor în care se face expunerea.


Şi mărturiile Sfintei Tradiţii sunt clare cu privire la dumnezeirea Duhului Sfânt, mărturii încă de dinaintea Sinodului II ecumenic în care s-a formulat dogma despre dumnezeirea Duhului Sfânt. Aşa sunt: vechile simboluri de credinţă, doxologia mică, rugăciunea de seară „Lumină lină”, săvârşirea Botezului în numele celor trei Persoane dumnezeieşti, ca şi mărturiile Părinţilor bisericeşti din acea vreme.


Mai departe, un oarecare plus de lumină ajutătoare pentru noi în strădania de a ne apropia de taina Sfintei Treimi, anume cu privire la raportul dintre Persoanele dumnezeieşti, rezultă din meditaţia asupra comuniunii de existenţă şi viaţă a Persoanelor treimice, comuniunea divină intratrinitară.


Desăvârşirea unitate fiinţială dumnezeiască nu este în nici un fel alterată prin deosebirea dintre Persoane, întrucât această deosebire arătată în proprietăţile Persoanelor (Tatăl nenăscut, Fiul născut, Duhul Sfânt purces) nu este fiinţială, ci personală. Tatăl este şi rămâne în Fiul şi în Duhul Sfânt, Fiul este în Tatăl şi în duhul Sfânt, Duhul Sfânt este în Tatăl şi în Fiul. Mântuitorul zice către Filip: „Nu crezi tu că Eu în Tatăl sunt şi că Tatăl este întru Mine? Vorbele pe care vi le grăiesc nu le spun de la Mine, ci Tatăl Care sălăşluieşte în Mine face lucrurile Lui” (In 14,10); şi tot Mântuitorul spune: „Tatăl este întru Mine şi Eu întru El” (In 10,38); iar Apostolul zice: „Duhul toate le cercetează, chiar şi adâncurile lui Dumnezeu” (1 Co 2,10).


Această împreună-existenţă, coexistenţă a Persoanelor dumnezeieşti, împreună-locuire în înţelesul de a fi una în alta, fiecare în celelalte, fără amestecare, teologia o numeşte perihoreză (gr. perihorisis), care înseamnă înconjurare reciprocă sau, mai potrivit, întrepătrundere reciprocă, numire pentru veşnicia perihoreză treimică.


Perohoreza exprimă atât unitatea, cât şi trinitatea lui Dumnezeu. Unitatea, pentru că Tatăl, Fiul şi DuhulSfânt au aceeaşi Fiinţă, una şi unică, identică, neîmpărţită şi neîmpărţibilă între Persoane; trinitatea, pentru că Fiinţa cea una şi neîmpărţibilă este afirmată ca subzistând, adică menţinându-Se întreagă nu într-o singură Persoană, ci în trei Persoane reale, deosebite ca Persoane, deşi fără a se împărţi sau repeta de la o Persoană la alta. Astfel, dată fiind identitatea de fiinţă neîmpărţibilă, cele trei Persoane care o au întreagă fiecare nu pot fi cugetate altfel decât existând în perihoreză, adică întrepătrunzându-se. Fără perihoreză, Persoanele divine ar fi concepute ca existând alături una de alta, ca în lumea umană, despărţite, şi, drept concluzie, s-ar afirma trei Dumnezei; şi mai departe, fiind trei şi deci limitându-se reciproc, nici unul n-ar mai fi desăvârşit, adică Dumnezeu.


În cugetarea teologică asupra raportului dintre Persoanele Sfintei Treimi, perihoreza corect înţeleasă se impune ca factor explicativ fără de care se cade în erezii antitrinitare (gnosticism, tetrateism, triteism, sabelianism).


Modul de existenţă perihoretic al Persoanelor divine îşi are temeiul în faptul că una dintre Persoane, Tatăl, împărtăşeşte veşnic celorlalte două Persoane, Fiului şi Duhului Sfânt, întreaga Sa Fiinţă, întreagă fiecăruia, Fiului prin naştere şi Duhului Sfânt prin purcedere, fără ca El să rămână fără integritatea Fiinţei şi fără ca celelalte Persoane să primească doar o parte, ci fiecare primind-o întreagă. De altfel, împărtăşirea în parte ori în părţi a Fiinţei dumnezeieşti este absolut imposibilă, dată fiind spiritualitatea Ei absolută, deci simplitatea absolută. Perihoreza însă nu alterează Fiinţa şi nu stă în opoziţie cu simplitatea absolută. Nici fiinţa Tatălui care împărtăşeşte sau comunică Fiinţa, nici Persoanele divine care o primesc nu au nici o lipsă, fiecare este şi rămâne desăvârşită, în perihoreză, fără să se restrângă, să se confunde sau să se amestece, ci păstrându-şi intacte însuşirile dumnezeieşti şi rămânând veşnic absolut egale în perfecţiuni, cu aceeaşi măreţie şi demnitate dumnezeiască, atât împreună, cât şi fiecare Persoană în parte, fără vreo prioritate reală una în raport cu alta.


Pentru noi, taina perihorezei Persoanelor dumnezeieşti rămâne nepătrunsă. Asemănările încercate – de pildă, cu întrepătrunderea mai multor ştiinţe în acelaşi spirit sau întrepătrunderea luminilor mai multor lămpi din aceeaşi casă, fără a se amesteca lămpile – fiind doar fenomene naturale care se întreţes oarecum mecanic, iar nu ca persoane distincte, nu ne pot spune sau înfăţişa nimic din transcendenţa absolută a întrepătrunderii Persoanelor dumnezeieşti.


După perihoreză, un alt aspect important al raportului dintre Persoanele Sfintei Treimi este cel numit apropriere, numire care se referă la faptul că, uneori, se atribuite unei persoane divine o însuşire sau o lucrare externă care aparţine, real şi deplin, şi celorlalte două Persoane, dar este afirmată ca şi cum i-ar fi proprie Persoanei Căreia i se atribuie. Atribuirea aceasta, adică aproprierea, nu se face prin excluderea celorlalte Persoane de la ceea ce se atribuie uneia dintre Ele, fără ca prin această atribuire să înceteze de a fi şi rămâne comun. Dacă, de pildă, Tatălui I se atribuie puterea, Fiului adevărul, Duhului Sfânt harul, nu înseamnă că numai Tatăl este puterea, numai Fiul adevărul şi numai Duhul Sfânt harul, ci că toate acestea, ca şi celelalte atribute, sunt comune Persoanelor dumnezeieşti şi nedespărţite.


În genere, toate însuşirile fiinţiale pot fi atribuite, apropriate, unei Persoane, după cum şi o însuşire sau o lucrare poate să fie atribuită celor trei Persoane împreună, întrucât datorită unităţii fiinţiale nu este rezervată numai unei Persoane. De pildă, Revelaţia este, desigur, nu în acelaşi mod, şi a Tatălui, şi a Fiului, şi a Duhului Sfânt. Tot aşa, creaţia lumii: Tatălui I se atribuie hotărârea dimpreună cu planul; Fiului, executarea; Duhului Sfânt, plinirea sau desăvârşirea, sau lucrarea dumnezeiască în lume; Tatăl este Creatorul, Fiul – Mântuitorul, Duhul Sfânt – Sfinţitorul. Toate acestea se petrec aşa fiindcă „Dumnezeu toate le face prin Fiul în Duhul Sfânt” (Sf. Atanasie cel Mare, după Sf. Ap. Pavel, Rm 11,36).


Referitor la numirile date Persoanelor divine: Tatălui I se atribuie numele de Dumnezeu, Fiului Domn şi Duhului Sfânt Duh, fără ca prin aceasta să fie despărţiţi şi nici amestecaţi, ci de aceeaşi Fiinţă şi putând fiecare în parte să fie numit Dumnezeu, Domn şi Duh.


Tot cu privire la raportul dintre Persoanele Sfintei Treimi, anume la distincţia dintre Ele, se cuvine să se sublinieze că însuşirile personale interne, anume proprietăţile (Tatăl nenăscut şi nepurces, Fiul născut, Duhul Sfânt purces), nu se pot comunica de la o Persoană la alta.


Toate aceste precizări premergătoare ne ajută în cunoaştere, anume pentru o mai mulţumitoare caracterizare a Persoanelor Sfintei Treimi, având permanent o deosebită grijă să nu se strecoare nici o confuzie între numirile de atribute, precidate, proprietăţi, aproprieri, şi să nu rezulte nici o concluzie care ar putea altera sau păgubi sub orice formă conţinutul credinţei dreptmăritoare, ortodoxe.

Ereziile antitrinitare


S-a constatat că, cu cât o dogmă a putut fi înţeleasă mai uşor şi mai deplin de către mintea omenească, cu atât mai puţine erezii s-au ivit în legătură cu ea, şi cu cât o alta n-a putut fi înţeleasă, rămânând un mister pentru orice explicare raţională, cu atât mai multe erezii au apărut în legătură cu ea, care au constituit tot atâtea încercări raţionale de a înţelege misterul ei, toate însă fiind contrare învăţăturii Bisericii, bazate pe Revelaţie.


Aşa s-a întâmplat şi cu dogma Sfintei Treimi, care până astăzi rămâne o taină care nu poate fi deplin înţeleasă de mintea omenească. Acesta este motivul pentru care, în decursul timpului, au apărut numeroase erezii în legătură cu ea. Dar trebuie să subliniem că la ivirea unora dintre aceste erezii n-a stat numai încercarea raţiunii de a pătrunde şi dezlega misterul ei, ci şi lipsa de precizie prin care era exprimată Fiinţa divină şi Persoanele treimice în primele veacuri creştine. Astfel, prin cuvintele ousia, fisis, ipostasis (în latineşte essentia, natura, substantia) unii înţelegeau Fiinţa sau natura divină, în timp ce alţii înţelegeau Persoanele treimice. Numai termenul prosopon era înţeles de toţi la fel, fiind folosit pentru desemnarea Persoanelor Sfintei Treimi. Abia de la Sinodul II ecumenic încoace (381), s-a ajuns ca prin ousia şi fisis să se înţeleagă Fiinţa, substanţa sua natura divină, iar prin ipostasis şi prosopon numai Persoanele dumnezeieşti.


Afirmaţia raţionaliştilor că dogma Sfintei Treimi trebuie respinsă, deoarece nu poate fi concepută din punct de vedere raţional, nu poate fi acceptată, atâta vreme cât în lume există o mulţime de lucruri pe care omul nu le poate înţelege, dar pe care trebuie să le accepte. Cine poate spune cu certitudine ce e materia sau antimateria, care e originea universului, a vieţii etc.? Cu toate acestea, nimeni nu se îndoieşte de existenţa lor.


Ereziile antitrinitare se pot grupa în patru categorii, şi anume: 1) monarhianismul, 2) subordinaţianismul, 3) triteismul şi 4) unitarianismul.

1. Monarhismul. Voind să împace unitatea Fiinţei divine cu treimea Persoanelor, ereziile monarhianiste susţin că există un singur Dumnezeu (monos = unul singur, arhin = care conduce, a domni), în El neputând exista pluralitate. Cu toate acestea, şi monarhianiştii vorbesc despre Persoane, pe care le confundă una cu alta, dar nu le consideră ipostase, ci numai puteri sau moduri de manifestare ale uneia şi aceleiaşi Persoane dumnezeieşti. Cei ce consideră Persoanele ca puteri se numesc monarhieni dinamici, iar cei ce le consideră ca moduri de manifestare se numesc monarhieni modalişti sau patripasieni (de la pater passus est = tatăl a suferit).

Amintim în cele ce urmează câţiva reprezentanţi ai ambelor ramuri.

Cei mai cunoscuţi reprezentanţi ai monarhianismului dinamic sunt: Teodot Dubălarul, Teodot Bancherul, dar mai ales Paul de Samosata, fost episcop al Antiohiei. El este considerat sistematizatorul acestei ramuri şi susţinea că există o singură Persoană dumnezeiască. Fiul lui Dumnezeu, pe Care Scriptura Îl numeşte Logos şi Înţelepciunea lui Dumnezeu, nu e o Persoană aparte de Tatăl, face parte din Fiinţa Tatălui, fiind deofiinţă cu Tatăl, şi S-a manifestat prin prooroci. Logosul divin S-a sălăşluit la un moment dat în omul Iisus Hristos mai mult ca în ceilalţi oameni. Nu e vorba deci de o întrupare a Logosului, ci de o locuire a lui în Hristos ca într-un templu, de aceea Hristos nu e o Persoană dumnezeiască, ci numai un om în care sălăşluieşte o putere divină impersonală. Hristos e deci simplu om, născut însă în mod supranatural din Fecioara Maria. Fiind înzestrat de Dumnezeu cu puterea Logosului (a raţiunii divine) într-o măsură mai mare decât alţi oameni, el se numeşte Logos şi Fiul lui Dumnezeu, deoarece e manifestare a Tatălui pe pământ, însă nicidecum nu e Fiul lui Dumnezeu în sens propriu, ci numai în sensul în care şi ceilalţi oameni se numesc fiii lui Dumnezeu. Deci Iisus Hristos e fiu adoptiv al lui Dumnezeu, dar nu Dumnezeu-om. Tot o putere a lui Dumnezeu este şi Duhul Sfânt, dar nu Persoană dumnezeiască.

Deşi Paul de Samosata a fost depus şi excomunicat de un sinod din Antiohia (269), iar erezia lui condamnată, el mai avea adepţi şi cu un veac mai târziu, între care Fiton, fost episcop de Sirmium.

Reprezentanţi ai monarhianismului modalist sunt: Noel, Praxea şi presbiterul Sabeliu din Roma (sec. III). Admiţând existenţa unei singure divinităţi în Persoana Tatălui, modaliştii admit totuşi o Treime aparentă, manifestarea aceleiaşi unice divinităţi, care ia trei înfăţişări, dar care nu sunt nicidecum Persoane distincte. După ei, Persoana (prosopon = mască, chip) este un mod de înfăţişare, de apariţie, de manifestare externă a unicului Dumnezeu, care Se manifestă în lume când ca Tată la crearea şi conservarea lumii, când ca Fiu la mântuirea oamenilor din păcat, când ca Duh Sfânt la sfinţirea oamenilor. Dar când Se manifestă ca Tată, el nu există ca Fiu şi ca Duh Sfânt, şi viceversa. Cât priveşte întruparea, ei spun că S-a făcut în Persoana Tatălui, deoarece în divinitate nu există decât o singură Persoană: Tatăl. Deci Persoana Care a creat lumea S-a şi întrupat, a suferit şi a murit pe cruce. De aici vechii monarhieni modalişti au fost numiţi patripasieni: Tatăl a suferit pe cruce.

Modalismul a fost combătut de Tertulian, Ipolit şi Dionisie cel Mare, episcopul Alexandriei, dar uneori ei au mers prea departe, căzând într-un fel de subordinaţionism, de la care mai târziu Dionisie a revenit la dreapta credinţă.

2. Subordinaţionismul. Ca opinie teologică greşită, subordinaţionismul a apărut în veacul II, fiind bănuiţi sau acuzaţi că îl acceptă mai mulţi părinţi şi scriitori bisericeşti (Iustin Martirul, Irineu, Ipolit, Tertulian, Origen, Dionisie din Alexandria, Teofil de Antiohia ş.a.). Ca erezie însă, subordinaţionismul apare numai în veacul IV sub forma arianismului şi macedonianismului, care au produs numeroase şi însemnate tulburări în Biserică.

a. Arianismul.Autorul celei mai puternice şi mai răspândite erezii subordinaţianiste a fost preotul Arie din Alexandria, cleric cult, cu talent oratoric şi poetic, dar răzvrătit şi lipsit de caracter. Iată în rezumat învăţătura sa:

- Singur Dumnezeu – Tatăl este principiul necreat, căci însăşi numirea de Tată arată întâietatea faţă de Fiul.

- Fiul e cea dintâi creatură a Tatălui, dar nu din Fiinţa Tatălui, ci din nimic (ex ouk ovton), prin voinţa Tatălui, ca o creatură din cele ce nu erau. Fiul a fost creat nu din veşnicie, ci în timp, deci a fost un timp când Fiul nu era, nu exista (in pote opi ouk in). El nu e deci Dumnezeu adevărat, ci o simplă creatură, care după Fiinţă e străină Tatălui şi se deosebeşte de El.

- Fiind cea dintâi şi cea mai perfectă creatură a Tatălui, e şi cea mai apropiată de Tatăl, deoarece e creatura directă a Lui. Deşi creatură mărginită şi imperfectă, faţă de celelalte creaturi are mai multe prerogative, de aceea poate fi numit Fiul lui Dumnezeu, deşi e numai creatură. După Dumnezeu – Tatăl, lui i se cuvine cinstea cea mai mare.

- Scopul pentru care Dumnezeu l-a creat este crearea lumii, fiindcă Dumnezeu Cel Preaînalt nu putea crea lumea fără ajutorul unei fiinţe intermediare. Şi deoarece Dumnezeu prin el a creat lumea, e şi el Dumnezeu prin participare, căci a primit din măreţia şi puterea creatoare a Tatălui. El apare ca Dumnezeu perfect şi neschimbabil, dar numai în măsura în care prin harul divin e socotit ca Fiu al lui Dumnezeu.

La prima vedere, se pare că Arie nu nega Sfânta Treime, dar îi subordona pe Fiul şi pe Duhul Sfânt Tatălui. Considerându-i creaturi, dar afirmând că ei pot fi numiţi Dumnezeu, el punea creatura pe picior de egalitate cu Creatorul, ceea ce din punct de vedere logic e o eroare, iar din punct de vedere dogmatic o erezie. Pe de altă parte, dacă Dumnezeu a avut nevoie de o fiinţă intermediară spre a crea lumea, înseamnă că Dumnezeu e limitat, deci nu e o Fiinţă absolută.

Cu toate încercările episcopului Alexandru al Alexandriei de a-l convinge pe Arie să se lepede de învăţătura sa, acesta n-a voit nicidecum să o renege, de aceea, la anul 323, sinodul convocat de episcop l-a excomunicat.

Părăsind Egiptul, Arie şi-a recâştigat numeroşi apărători şi adepţi chiar printre episcopii de Răsărit, ca Eusebiu de Cezareea şi Eusebiu de Nicomidia, răspândindu-şi şi pe aici învăţătura sa. S-a ajuns astfel ca Biserica de Răsărit să fie împărţită în două tabere: una care combătea şi alta care susţinea arianismul. Pentru curmarea acestei dezbinări şi restabilirea liniştii în Biserică, precum şi în imperiu, împăratul Constantin cel Mare a convocat la anul 325 sinodul de la Niceea, la care au luat parte 318 episcopi din întrega lume creştină.

După numeroase dezbateri care au avut loc în mai multe şedinţe, la care şi-a dovedit iscusinţa şi erudiţia teologică diaconul Atanasie, viitorul episcop al Alexandriei, cu toate apelurile făcute de sinodali, Arie n-a voit să se lepede de erezia sa. Însuşi împăratul Constantin a luat parte la mai multe şedinţe, reuşind, prin răbdarea sa, să-i convingă pe mulţi din adepţii lui Arie să revină la dreapta credinţă. În cele din urmă, sinodul a condamnat învăţătura lui Arie şi a definit dreapta învăţătură: Fiul e Dumnezeu adevărat, născut din veci din Tatăl, fiind consubstanţial sau deofiinţă (omousios) cu Tatăl. Dacă Fiul e deofiinţă cu Tatăl, El nu e subordonat Tatălui, ci egal cu El. Fiul nu e creat, ci născut din Dumnezeu Tatăl mai înainte de veci. Fiind veşnic, El a luat parte împreună cu Tatăl la crearea lumii. Prin Fiul s-au făcut toate cele văzute şi nevăzute.

Părinţii niceeni au fixat această învăţătură în primele şapte articole din Simbolul Credinţei, luând ca bază simbolul Bisericii din Cezareea Palestinei.

Dar în timpul dezbaterilor din sinod, unii din membrii săi nu au fost de acord cu termenul (omousios), afirmând că nu e folosit în Sfânta Scriptură. Însă unii Părinţi sinodali, în frunte cu diaconul Atanasie, au arătat că aceste termen n-a fost inventat de ei, ci a fost folosit mai înainte de mulţi Părinţi şi scriitori bisericeşti, ca: Dionisie al Alexandriei, Clement Alexandrinul, Origen, Dionisie al Romei şi alţii. Astfel, sinodul a acceptat acest termen ca mărturisire ortodoxă a credinţei cu privire la Sfânta Treime. Arie a fost exilat în Iliria, iar scrierile lui au fost arse.

Cu toate acestea, arianismul, şi după condamnarea lui, a avut o influenţă nefastă asupra Bisericii, mai ales că unii dintre cei ce l-au condamnat la sinodul din 325, şi îndeosebi episcopul Eusebiu de Nicomidia, au reuşit, prin interpretări false, să discrediteze termenul omousios = deofiinţă, înfavoarea celui de omiusios = asemenea Tatălui. Mai mult, prin declaraţii şi retractări false, la un moment dat „eusebienii” au triumfat, reuşind să obţină de la împăratul Constantin cel Mare reintroducerea lui Arie în Biserica din Alexandria. Dar izbucnind tulburări în Alexandria la auzul acestei veşti, împăratul hotărî ca ereziarhul Arie să fie reprimit în Biserica din Constantinopul. În ziua hotărâtă pentru acest ruşinos act, Arie, acum octogenar, a fost cuprins subit de o cumplită boală, murind fără să fi fost reprimit în Biserică.

Dar încetul cu încetul, arianismul s-a discreditat singur din cauza fracţiunilor în care s-a împărţit, deşi unii dintre urmaşii lui Constantin cel Mare l-au favorizat şi în Răsărit, şi în Apus. Dar cel ce a avut mai mult de suferit din cauza acestor dispute şi frământări a fost Atansie, devenit episcop al Alexandriei, marele apărător al Ortodoxiei, care a fost scos din scaun şi exilat de cinci ori. Abia după anul 366 a putut rămâne nestingherit în scaun, până la sfârşitul vieţii (373). Însă figura cea mai întunecată din tot timpul disputelor arianiste de după sinodul de la Niceea (325) a fost episcopul Eusebiu de Nicomidia, despre care istoricii spun că a fost „una din personalităţile cele mai urâcioase pe care le-a cunoscut istoria”.

b. Macedonianismul. Episcopii întruniţi în sinodul de la Niceea (325) nu s-au ocupat decât de raportul dintre Fiul şi Tatăl, mulţumindu-se să fixeze în simbol doar mărturisirea: „credem în Duhul Sfânt”, în schimb însă, arienii au văzut în Duhul Sfânt prima creatură a Fiului. Cel mai de seamă reprezentant al ereziei „duşmanilor Sfântului Duh” a fost episcopul caterisit de la Constantinopol, semiarianul Macedonie, iar după moartea lui, episcopul Nicomidiei, Maratoniu. Fiindcă ei şi adepţii lor negau divinitatea Duhului Sfânt, au fost numiţi pnevmatomahi, adică luptători împotriva Duhului Sfânt.

Învăţătura pnevmatomahilor era o consecinţă logică a arianismului. Dacă arianismul învăţa că întreaga existenţă este creată de Dumnezeu prin Fiul, în mod logic urma că şi Duhul Sfânt este o creatură a Fiului. De aceea el e inferior şi subordonat nu numai Tatălui, ci şi Fiului. El este numai un slujitor al Tatălui şi al Fiului, dar nu Dumnezeu adevărat. Îndată ce învăţătura pnevmatomahilor a devenit cunoscută, numeroşi părinţi bisericeşti s-au ridicat împotriva ei, combătându-o în scrierea Despre Duhul Sfânt. Pnevmatomahii au mai fost combătuţi de Sfântul Grigorie de Nazianz, Sfântul Grigorie de Nyssa, Didim cel Orb, Ambrozie de Milan şi alţii. S-au ţinut în diferite centre creştine importante câteva sinoade împotriva acestei erezii, fără ca adepţii ei să renunţe la ea.

Împăratul Teodosie cel Mare a convocat un sinod la Constantinopol, în anul 381, la care au fost prezenţi 150 de episcopi. În timpul dezbaterilor, la preşedinţia sinodului s-au perindat mai mulţi episcopi: Meletie al Antiohiei, Grigorie de Nazianz, Maxim Cinicul şi noul patriarh al Constantinopolului, Nectarie, sub acesta făcându-se toate încercările de a-i aduce pe pnevmatomahi la drepta credinţă, dar fără nici un rezultat. După ce aceştia au părăsit sinodul, acesta i-a anatematizat pe adepţii mai multor erezii antitrinitare, sfârşind cu pnevmatomahii, şi a mărturisit într-un cuget: „Noi credem în Duhul Sfânt Ce domneşte şi veghează încontinuu, Care de la Tatăl purcede şi Care împreună cu Fiul e venerat şi cinstit şi Care a grăit prin prooroci”. După aceasta, sinodul a alcătuit ultimele cinci articole din Simbolul Credinţei, din care cel dintâi cuprinde dreapta învăţătură despre Duhul Sfânt, prin aceasta încheindu-se fixarea învăţăturii de credinţă în Simbolul niceo-constantinopolitan, în douăsprezece articole. Articolul referitor la Duhul Sfânt (articolul 8) e formulat astfel: „Şi întru Duhul Sfânt, Domnul de viaţă făcătorul, Care de la Tatăl purcede, Acela ce împreună cu Tatăl şi cu Fiul este închinat şi mărit, Care a grăit prin prooroci”.

În formularea acestui articol, sinodul n-a folosit termenul omousios = deofiinţă spre a arăta egalitatea şi consubstanţialitatea Duhului Sfânt cu Tatăl şi cu Fiul, dar aceasta a făcut-o spre a nu crea animozităţi în sinod, întrucât datorită disputelor şi controverselor arianiste de după Sinodul I ecumenic, unii dintre sinodali nu erau favorabili acestui termen. Dar cu toată lipsa acestuia, din cuprinsul articolului 8 al simbolului rezultă neîndoielnic deofiinţimea şi egalitatea dintre Duhul Sfânt, Tatăl şi Fiul. 

3. Triteismul. Plecând de la faptul că învăţătura ortodoxă afirmă treimea Persoanelor, distincte şi ireductibile una la cealaltă în Sfânta Treime, triteismul a ajuns la concluyia că există trei Dumnezei. El separă astfel Persoanele, făcându-le entităţi cu totul deosebite, în care Fiinţa divină se repetă. Această concepţie este contrară celei ortodoxe, care susţine că Dumnezeu unul în Fiinţă e întreit în Persoane: Tatăl, Fiul şi Duhul Sfânt, unite inseparabil, egale şi consubstanţiale între Ele. Cu alte cuvinte, triteismul face tocmai ce opreşte simbolul atanasian, care spune că nu e îngăduită împărţirea Fiinţei divine.

Făuritorul acestei erezii a fost filozoful alexandrin Ioan Filopon (sec. VI), fapt pentru care triteismul se mai numeşte şi filoponism. Filopon susţinea că noţiunea de Fiinţă divină e identică cu ceea ce se înţelege prin noţiunea gen. Cele trei Persoane divine au o Fiinţă, o substanţă divină abstractă, precum trei oameni diferiţi posedă aceeaşi fiinţă sau aceeaşi substanţă specifică genului uman. Aşadar, cele trei Persoane dumnezeieşti posedă o unitate specifică şi morală, dar nu o unitate numerică a fiinţei, după cum trei oameni au o unitate specifică în calitate de oameni, dar nu formează o unitate ca număr, deoarece ei sunt şi rămân tot trei şi nu pot firma niciodată o unitate numerică (unu). 

Cele trei Persoane dumneyeieşti sunt deofiinţă după cum cei trei oameni sunt deofiinţă, şi precum natura umană se repetă mereu în diferiţi indivizi umani cu totul despărţiţi între ei, la fel şi natura sau Fiinţa divină se repetă în cele trei Persoane dumnezeieşti, altfel separate şi despărţite. Astfel, fiecare Persoană dumnezeiască posedă Fiinţa divină în mod separat. Aceasta înseamnă însă că nu există un singur Dumnezeu, ci trei, că nu este o unică Fiinţă divină, ci trei, deoarece Persoanele Sfintei Treimi nu pot exista decât separat, nu una în alta.

Sub o formă modificată, triteismul se întâlneşte în evul mediu la filozoful nominalist Roscelin (cca 1120), ca şi la filozoful realist Gilbert Porretanul (+ 1154).

Alţii au căzut în erezia tetrateistă, afirmând că, pe lângă cele trei Persoane dumnezeieşti, în Dumnezeu mai există şi o Fiinţă divină, care îşi are existenţa proprie alături de cele trei Persoane. Pentru combaterea acestor erezii, Biserica n-a luat hotărâri speciale, deoarece ele erau combătute prin învăţătura cuprinsă în Simbolul niceo-constantinopolitan. În Apus însă, unde ele s-au manifestat cu mai multă vigoare, Biserica romano-catolică le-a condamnat în sinodul IV Lateran (1215).

4. Unitarianismul (Unitarienii sau socinienii). După apariţia protestantismului, înlăuntrul diverselor ramuri ale acestuia au apărut persoane izolate care au negat dogma Sfintei Treimi. Unul dintre aceştia a fost Faust Socinus (+ 1604) din Polonia, care a sistematizat doctrina antitrinitară şi a organizat o comunitate creştină pe temeiul acesteia. După numele lui, adepţii săi s-au numit socinieni, iar după învăţătură unitarieni, întrucât susţin că Dumnezeu este o singură Persoană: Tatăl.

Potrivit unitarienilor, învăţătura despre Treime nu se cuprinde nicăieri în Scriptură şi în acelaşi timp este contrară raţiunii. Ei invocă texte din Sfânta Scriptură despre care spun că se opun categoric întreitei ipostaze a lui Dumnezeu (In 17,3; 1 Co 8,6; 1 Tim 2,5; Ef 4,6; Ap 4,5 ş.a.). Unica învăţătură a Scripturii – spun ei e că Tatăl singur e Dumnezeu în sens propriu, dar în mod abuziv cuvântul Dumnezeu e folosit şi pentru cei ce participă în vreun fel la divinitate sau primesc de la ea vreo putere. Aşa-zisul Fiu al lui Dumnezeu, Iisus Hristos, e un om simplu, născut însă în mod supranatural şi trimis de Dumnezeu în lume pentru mântuirea neamului omenesc. Lui i s-a comunicat puterea dumnezeiască de a fi învăţător al Legii celei noi şi propovăduitor al vieţii veşnice, iar pentru viaţa morală a oamenilor s-a arătat o pildă neîntrecută. De aceea, după moarte, Dumnezeu l-a înălţat la cer, aşezându-l de-a dreapta Sa şi îndumnezeindu-l, devenind astfel Împăratul noului Israel. Duhul Sfânt este numai o putere a lui Dumnezeu, care îi sfinţeşte pe oameni.

Şi în protestantismul liberal din vremurile mai noi se află numeroase tendinţe spre antitrinitarism, mai ales în simbolurile de credinţă şi în ritual, Iisus Hristos fiind conceput ca Fiu al lui Dumnezeu numai în sens etic şi adopţianist. În evul mediu, antitrinitarismul a fost îmbrăţişat de catari şi albigenzi (sec. XI – XIII), iar mai târziu, de arminieni.

Oricât de variate şi de ispititoare sunt formele sub care se prezintă, toate ereziile antitrinitare falsifică adevărata învăţătură a Bisericii despre Sfânta Treime, iar încercările pe care le fac pe cale raţională de a explica misterul treimic sunt contrare Revelaţiei.

Filioque şi combaterea lui


Biserica ecumenică din primele opt veacuri, pe temeiul Sfintei Scripturi şi al Sfintei Tradiţii, a învăţat constant că în privinţa însuşirilor specifice ale Persoanelor Sfintei Treimi, ca şi a relaţiilor dintre ele, Duhul Sfânt purcede de la Tatăl, deci Tatăl din veşnicie Îl naşte pe Fiul şi Îl purcede pe Duhul Sfânt. De altfel, încă la al doilea Sinod ecumenic (381), în care s-a condamnat erezia lui Macedonie, în articolul 8 al Simbolului Credinţei s-a precizat clar că Duhul Sfânt purcede de la Tatăl. Desigur, această precizare s-a făcut ţinând seama de cuvintele Mântuitorului: „Iar când va veni Mângâietorul, pe Care Eu Îl voi trimite vouă de la Tatăl, Duhul adevărului, Care de la Tatăl purcede, Acela va mărturisi despre Mine” (In 15,26). Acest adevăr de credinţă este cuprins şi în simbolurile unor însemnate Biserici locale, de asemenea îl mărturisesc toţi Sfinţii Părinţi ai Bisericii.


Spre deosebire de Biserica Ortodoxă, Biserica Romano-Catolică, pe temeiul unor speculaţii ale Fericitului Augustin, a început să înveţe, din veacurile V-VI, că Duhul Sfânt purcede şi de la Fiul, pentru ca mai târziu să introducă adaosul „Filioque” şi în Simbolul Credinţei. Pentru prima oară această învăţătură a apărut în Spania, prin hotărârea unui sinod de la Toledo, care afirma: „Paracletus a Patre Filioque procedens” (Mângâietorul purcezând de la Tatăl şi de la Fiul). Dar abia în alt sinod de la Toledo, cel din anul 589, Filioque a fost introdus într-un simbol întocmit şi aprobat de acelaşi sinod, pentru ca pe urmă să pătrundă în Galia prin învăţatul Alcuin, care, la porunca împăratului Carol cel Mare, a scris o lucrare specială în favoarea acestei doctrine.


Care a fost motivul pentru care sinodul de la Toledo din anul 589 a oficialiyat această inovaţie?


Spre a înţelege aceasta, e necesar să amintim că vizigoţii, care se încreştinaseră cu un veac mai înainte, au primit creştinismului sub forma ariană. Spre a-i atrage pe vizigoţi – care între timp se stabiliseră în Spania – de la arianism la ortodoxie, episcopii spanioli au socotit că, dacă vor hotărî că Duhul Sfânt purcede şi de la Fiul, vor ridica astfel demnitatea Fiului la rangul de Persoană treimică, şi astfel vizigoţii arieni vor părăsi învăţătura că Fiul este cea dintâi creatură a Tatălui, aşa cum susţinuse Arie. Dar chiar dacă prin aceasta sinodul a reuşit să-i convingă pe vizigoţi să părăsească arianismul, el însuşi a căzut într-o nouă rătăcire, nu mai puţin periculoasă decât cea pe care o înlăturase.


Biserica din Răsărit n-a luat cunoştinţă de această rătăcire decât mult mai târziu. Prilejul s-a ivit când nişte călugări galicani, care au făcut un pelerinaj la locurile sfinte, au cântat într-o biserică din Ierusalim Crezul cu adaosul „şi de la Fiul”. Datorită acestui fapt, în biserică s-au produs sminteli şi dezordini, încât călugării au fost siliţi să părăsească Ierusalimul. Reîntorşi acasă, ei s-au plâns episcopilor de cele întâmplate, iar aceştia l-au încunoştiinţat pe papa. Acesta, în înţelegere cu Carol cel Mare, a convocat un sinod la Aachen (Aquisgram), în 809. Luând în dezbatere cauza, sinodul a găsit că adaosul „Filioque” e bine făcut, iar hotărârea a supus-o spre aprobare scaunului papal de la Roma. Papa Leon III a respins însă adaosul şi a pus să se graveze pe două plăci de aramă textul Simbolului Credinţei în greceşte şi latineşte, fără adaosul „Filioque”, plăci care au fost fixate pe un perete al bisericii Sfântul Petru din Roma, având dedesubt inscripţia: „Haec Leo posui amore et cautela ortodoxae fidei” (Acestea le-au pus eu, Leon, din dragoste şi purtare de grijă pentru credinţa ortodoxă). Aceasta a însemnat că papa Leon al III-lea a dezaprobat şi condamnat acest adaos eretic la simbol.


Pentru prima oară, acest adaos a devenit subiect de dispută vie între Biserica răsăriteană şi apuseană pe vremea patriarhului Fotie (sex. IX), care l-a criticat aspru, socotindu-l o inovaţie şi o „încoronare a relelor”, care distruge unitatea în divinitate. Cu toate acestea, papii de mai târziu au acceptat fără rezervă acest adaos la Simbol, inovaţia răspândindu-se astfel în toată Biserica apuseană. Fapt curios este însă acceptarea acestui adaos de către toţi reformatorii, când ştiut este că Reforma a denunţat numeroase inovaţii ale Bisericii papale, fără însă să-l sesizeze şi pe acesta.


Desigur, îndată ce acest adaos a fost introdus în Simbol de către Biserica apuseană, numeroşi teologi s-au străduit, iar unii se străduiesc şi astăzi, să dovedească adevărul acestei învăţături greşite, susţinând că deşi „Filioque” lipseşte în textul de la Ioan 15,26, ca şi din articolul 8 din Simbolul Credinţei, totuşi din acest text, ca şi din altele, se subînţelege că Duhul Sfânt purcede şi de la Fiul. Iată argumentele pe care ei le invocă:


1. Textul de la Ioan 15,26: „Iar când va veni Mângâietorul, pe Care Eu Îl voi trimite vouă de la Tatăl, Duhul adevărului, Care din Tatăl purcede, Acela va mărturisi despre Mine” cuprinde adevărata învăţătură despre purcederea Duhului Sfânt de la Tatăl şi de la Fiul, deoarece prin cuvintele: „pe Care-L voi trimite de la Tatăl” se arată că Duhul Sfânt purcede şi de la Fiul, întrucât, cu altă ocazie, Mântuitorul spune: „Eu şi Tatăl una suntem” (In 10,30). Deci, conclud ei, dacă Tatăl şi Fiul sunt de o Fiinţă, Sfântul Duh trebuie să purceadă şi de la Fiul.


Dar o astfel de interpretare a acestui text e complet greşită. Cuvintele Mântuitorului: „pe Care-L voi trimite vouă de la Tatăl” nu arată nicidecum că Duhul Sfânt purcede şi de la Fiul, deoarece prin ele Mântuitorul vorbeşte despre trimiterea în timp a Duhului Sfânt în lume, în ziua Cincizecimii, ca despre un eveniment viitor, şi nicidecum despre purcederea din veşnicie a Duhului Sfânt din Fiul. Una este însuşirea personală a Duhului Sfânt de a purcede din veşnicie din Tatăl, şi alta este trimiterea Lui în lume – care urma să se întâmple în viitor – de către Fiul.


Raţionamentul că dacă Fiul e una cu Tatăl, deci de o Fiinţă cu Tatăl, urmează că El trebuie să purceadă şi de la Fiul, este complet greşit, deoarece în acest fel se amestecă însuşirile comune Persoanelor Sfintei Treimi („Eu şi Tatăl una suntem”) cu însuşirile personale sau specifice fiecărei Persoane Treimice (Tatăl Îl naşte pe Fiul din veşnicie şi Îl purcede pe Duhul Sfânt din veşnicie). Dacă prin cuvintele Mântuitorului: „pe Care-L voi trimite de la Tatăl” s-ar înţelege purcederea Duhului Sfânt din veşnicie din Fiul, ce rost ar mai fi avut precizarea pe care o face Mântuitorul, anume că Duhul Sfânt purcede de la Tatăl?


2. Teologii apuseni, convinşi de lipsa puterii probante de rezultă din interpretarea siluită a textului de la Ioan 15,26, au recurs la alt raţionament. Dacă Fiul – spun ei – Îl trimite pe Duhul Sfânt în lume, trebuie ca Duhul Sfânt să purceadă din veşnicie şi de la Fiul, căci dacă n-ar fi astfel, Fiul n-ar avea dreptul de a-L trimite pe Duhul Sfânt în lume.


Dar şubrezenia acestui argument iese uşor la iveală. Dacă lucrurile ar sta astfel, atunci înseamnă că Fiul e născut din veci şi din Duhul Sfânt, deoarece şi El a fost trimis în lume de Duhul Sfânt, cum rezultă clar din cuvintele Mântuitorului: „Duhul Domnului este peste Mine, pentru că M-a uns să binevestesc săracilor” (Lc 4,18). În acest caz, ce se întâmplă cu afirmaţia unanimă a Sfinţilor Părinţi, că în divinitate există un principiu unic? Şi cum se explică faptul că în Biserica celor şapte Sinoade ecumenice există convingerea unanimă că unica, singura cauză a Duhului Sfânt este Tatăl? Aceste întrebări rămân fără răspuns.


3. Spre a dovedi adevărul doctrinei „Filioque”, teologii apuseni se mai opresc şi asupra expresiilor: „din al meu va lua” şi „toate câte are Tatăl ale Mele sunt”, din textul de la Ioan 16, 14-15. Ei afirmă că „din al Meu va lua” înseamnă că Duhul Sfânt va lua Fiinţă din Fiul, deci purcede de la Fiul, iar cuvintele „toate câte le are Tatăl ale Mele sunt” au sensul că precum Duhul Sfânt purcede de la Tatăl, la fel purcede şi de la Fiul, deoarece Tatăl şi Fiul au acelaşi însuşiri, inclusiv pe cea a purcederii Duhului Sfânt.


Aceste deducţii sunt însă cu totul false. Cuvintele „din al Meu va lua” au sensul că Duhul Sfânt, după făgăduinţa Mântuitorului, va continua opera Sa, învăţându-i pe Apostoli precum i-a învăţat şi El. Înţelesul cuvintelor: „toate câte are Tatăl ale Mele sunt” este strâns legat de o altă afirmaţi a Mântuitorului: „Învăţătura Mea nu este a Mea, ci a Celui ce M-a trimis pe Mine, a Tatălui” (In 7,16). Aceasta înseamnă că învăţătura propovăduită de Mântuitorul este aceea pe care a primit-o de la Tatăl, iar precizarea: „pentru aceea am zis că dintru al Meu va lua şi va vesti vouă”, Mântuitorul o face tocmai spre a dovedi Apostolilor că învăţătura Sa este una şi aceeaşi cu a Tatălui, pe care va continua să o vestească şi Duhul Sfânt.


Dar teologii romano-catolici, atunci când susţin că „toate câte are Tatăl ale Mele sunt” înseamnă că Fiul posedă, asemenea Tatălui, şi însuşirea de a purcede Duhul Sfânt, iarăşi fac un raţionament greşit, deoarece nu fac distincţie între însuşirile comune ale Persoanelor Sfintei Treimi şi însuşirile personale ale fiecăreia dintre Persoanele Treimice.


4. În textul de la Romani 8,9, Duhului Sfânt I se dă numirea de „Duhul lui Hristos”, iar în cel de la Galateni 4,6, cea de „Duhul Fiului Său” (şi la fel şi în alte texte, ca Flp. 1,19; 1 Ptr 1,11 ş.a.). Teologii apuseni susţin că aceste numiri care se dau Duhului Sfânt confirmă adevărul purcederii Duhului şi de la Fiul. Căci dacă Duhul Sfânt este numit „Duhul Tatălui” (Mt 10,20), deoarece purcede de la Tatăl, la fel numirea de „Duhul Fiului” (Ga 4,6) arată că Duhul Sfânt purcede şi de la Fiul. Dovada acestui fapt o arată lipsa numirii din Sfânta Scriptură de „Fiul Duhului”, pentru că Fiul nu Se naşte din Duhul.


Dar şi aceste raţionamente sunt greşite. Dacă în Noul Testament se găsesc numirile de „Duhul Fiului”, „Duhul lui Hristos”şi „Duhul lui Iisus”, aceste numiri se dau Duhului nu pentru că El ar purcede de la Fiul, ci în baza consubstanţialităţii Sale cu Fiul, asemenea celei cu Tatăl. Cât priveşte lipsa din Sfânta Scriptură a expresiei de „Fiul Duhului”, ea nu confirmă în nici un fel teza teologilor apuseni, deoarece o astfel de expresie ar fi contrară principiului unic din Sfânta Scriptură.


5. O altă dovadă despre purcederea Duhului Sfânt de la Fiul, teologii apuseni o găsesc în textul de la Ioan 20,22: „Şi acestea zicând, a suflat asupra lor şi a zis: Luaţi Duh Sfânt, cărora le veţi ierta păcatele, se vor ierta lor…”. Din acest text, spun aceştia, rezultă, în chip vizibil, prin suflare, că Duhul Sfânt purcede şi de la Fiul.


Dar faptul că Mântuitorul împărtăşeşte Apostolilor Duhul Sfânt prin suflare n-are nici o legătură cu purcederea Duhului Sfânt de la Fiul. Aici, suflarea este actul văzut prin care Mântuitorul a împărtăşit Duhul Sfânt Apostolilor, în Taina Preoţiei, iar aceştia, la rândul lor, au împărtăşit Duhul Sfânt în Sfintele Taine prin alte acte văzute.


Dacă din punct de vedere scripturistic „Filioque” este lipsit de orice sprijin, învăţătura Sfintei Tradiţii la fel îl arată, în general cu totul neîntemeiat şi vrednic de respins. Cu toate acestea, teologii apuseni, deşi fără succes, fac eforturi serioase de a scoate din Sfânta Tradiţie dovezi în favoarea tezei lor. În acest scop, ei invocă următoarele:


1. Simbolul zis atanasian, în versiunea latină are pe „Filioque”, ceea ce înseamnă că acest adaos e testat într-un vechi simbol de credinţă. Dar acest simbol datează de la sfârşitul veacului V sau de la începutul veacului VI, fiind deci un simbol mult mai recent decât al altor Biserici, şi ce e mai important, este faptul că acest adaos nu se găseşte în versiunea greacă, ci numai în cea latină. Explicaţia nu poate fi decât aceasta: că el a fost introdus în simbol mai târziu, în Apus, unde îşi făcuse loc această inovaţie.


2. Teologii apuseni se mai referă la faptul că Sinodul III ecumenic din Efes a condamnat simbolul de credinţă al lui Nestorie ca eretic, în acest simbol afirmându-se că Sfântul Duh purcede de la Tatăl şi nu şi de la Fiul. Dar dacă sinodul a condamnat ca eretic simbolul de credinţă al lui Nestorie, a condamnat numai ce era eretic în el, nu şi ce era ortodox.


3. În epistola Bisericii din Egipt către Nestorie, aprobată de acelaşi sinod, se află expresia: „Sfântul Duh se revarsă din Fiul ca şi din Tatăl”, ceea ce, spune apusenii, înseamnă că Duhul Sfânt purcede şi de la Fiul.


Dar expresia „se revarsă” nu înseamnă nicidecum „purcede”, fiindcă aici este vorba de revărsarea Duhului Sfânt în lume, datorită trimiterii Lui de către Fiul şi Tatăl.


4. Anatematisma a IX-a a lui Chiril de Alexandria împotriva lui Nestorie, aprobată de acelaşi sinod, cuprinde expresia: „Duhul Sfânt este propriu Fiului”, care, după părerea teologilor apuseni, ar arăta că Duhul Sfânt purcede şi de la Fiul. Aici însă Sfântul Chiril arată că Duhul Sfânt e de o Fiinţă cu Fiul, nu ceva străin Lui, cu ajutorul Căruia făcea minuni, cum susţinea Nestorie. De altfel, în epistola către Ioan din Antiohia, Sfântul Chiril afirmă că Duhul Sfânt este asemenea Fiului numai în ceea ce priveşte Fiinţa, iar în scrierea contra lui Iulian spune clar că „Duhul Sfânt provine din Tatăl Cel viu după fire şi prin Fiul Se dăruieşte făpturii”.


5. Dacă sinoadele de la Toledo (589) şi Aachen (809 au introdus şi aprobat în Crez adaosul „Filioque”, ele nu pot constitui – cum vor teologii apuseni – o dovadă din Tradiţie cu privire la justeţea acestui adaos, deoarece n-au fost recunoscute de nici un Sinod ecumenic şi tocmai ele poartă vina de recunoaştere formală a ereziei că Duhul Sfânt purcede şi de la Fiul.


6. Numeroşi Sfinţi Părinţi folosesc în scrierile lor expresii ca: „Duhul Sfânt petrece în Fiul”, „Duhul Sfânt odihneşte în Fiul”, „Duhul Sfânt se primeşte de Fiul”, „Duhul Sfânt este icoana Fiului”, „Duhul Sfânt îşi are izvorul în Fiul” şi altele asemănătoare. După teologii apuseni, toate aceste expresii arată în chip indirect purcederea Duhului Sfânt şi de la Fiul. Dar o cercetare mai atentă a acestor expresii arată că ele exprimă numai unitatea fiinţială a Fiului cu a Duhului Sfânt, deci consubstanţialitatea Fiului cu a Duhului Sfânt, şi nicidecum purcederea Duhului Sfânt de la Fiul.


7. Bazându-se pe faptul că unii Sfinţi Părinţi, precum: Chiril al Alexandriei, Grigorie de Nyssa, Maxim Mărturisitorul şi Ioan Damaschin folosesc expresia: „Duhul Sfânt purcede de la Tatăl prin Fiul” (dia ton fiou), teologii apuseni consideră că expresia „prin Fiul” este identică cu „din Fiul” (ex fiou), aşadar, Sfinţii Părinţi care o folosesc pot fi invocaţi în sprijinul tezei lor. Dar prepoziţia dia are înţelesul „prin mijlocirea” numai atunci când e vorba de trimiterea temporală a Duhului Sfânt în lume; în celelalte cazuri, dia are înţelesul „deodată cu” sau „împreună cu”, în sensul că Duhul Sfânt purcede din veci din Tatăl, „deodată sau împreună cu Fiul Cel născut din Tatăl”.


Însă oricum s-ar înţelege textele respective, un fapt rămâne incontestabil: prepoziţia dia = prin, raportată la Treimea transcendentă, nu poate fi înţeleasă în sens propriu, aşa cum, de altfel, explică înşişi Sfinţii Părinţi care o folosesc, numindu-L totdeauna pe Tatăl singura cauză a Fiului şi a Duhului Sfânt. Deci, fie că ea înseamnă arătarea Duhului în lume prin Fiul, fie că raportată la Treime, arată mijlocirea Fiului, care în cugetarea noastră e socotit anterior Duhului, potrivit ordinii: Tatăl, Fiul, Duhul Sfânt.


Precum s-a putut vedea din cele anterioare, nici Sfânta Scriptură, nici Sfânta Tradiţie nu oferă vreun temei adaosului „Filioque” din Crez, el fiind cu totul nejustificat din punct de vedere dogmatic şi scripturistic. Biserica Ortodoxă îl respinge nu numai din aceste motive, ci şi pentru faptul că a fost introdus în Simbol nu doar fără aprobarea vreunui Sinod ecumenic, ci chiar împotriva unei hotărâri a Sinodului III ecumenic. Prin amintita hotărâre, sinodul opreşte orice adaos la Simbolul niceo-constantinopolitan, iar preşedintele acestui sinod, Sfântul Chiril al Alexandriei, i-a scris episcopului Ioan de Antiohia că nimănui nu i se permite „să schimbe vreun cuvânt din cele care se găsesc acolo, sau să calce vreo silabă”. La fel s-au pronunţat şi Sinoadele ecumenice ulterioare şi chiar unii papi au consimţit la aceasta.


Prin introducerea ulterioară a acestei inovaţii dogmatice în Crez, Biserica Romano-Catolică a deschis, de pe o parte, calea unei vehemente şi continue polemici între Biserica de Răsărit şi cea de Apus, iar pe de altă parte – ceea ce a fost mai dureros  - a adus o importantă contribuţie la dezbinarea şi ruperea unităţii Bisericii.

